  Майя Бывальцева «Гербер» элькун празднике 8 сюрс пала куноосты возьмало. Удмурт йӧскалык шулдыръяськон 17-тӥ инвожое Можга ёросысь Пичи Сюга гуртын ортчоз, ивортэ Удмуртиысь Калыкъёслэн эшъяськон юртсылэн пресс-службаез. Ужрадэ элькунысь вань муниципал кылдытэтъёсысь, озьы ик Татарстанысь, Башкортостанысь, Пермь шаерысь, Киров но Свердловск улосвылъёсысь, Ханты-Манси автоном округысь делегациосты возьмало. Озьы ик Москваысь но Санкт-Петербургысь куноос ӧтемын. Удмурт праздниклэн валтӥсь темаез луоз вал. Можга ёросын ватка, кабардин, орловской выжыысь валъёсты, ӟуч тяжеловозъёсты вордо. Со сяна, Можга музъем вылын кутске Вало шур. Мадьверосъёсъя котькуд ӵукна шурысь возьёс вылэ валъёс потылӥзы. «Можга ёрос кемаласен тодмо ужась валъёсыныз. Удмуртъёс вашкала дырысен валъёсын гырылӥзы, кизьылӥзы, ю-тысез нуллӥзы. Дасямын луоз театр возьматон, потозы устоосыз коллективъёс. Нимысьтыз инты висъямын луоз «Вить Сергейёс» коллективлы —«Сергейёслэн азбаразы» Сергей нимын пиос но воргоронъёс асьсэлэсь быгатонлыкъёссэс возьматыны быгатозы», — вераз Можга ёрос администрацилэн тӧроезлэн мерлыко ужпумъёсъя воштӥсез Марина Сарычева. «Гербер» шулдыръяськонлэн радлыкез: 9.30–10.30 — куно пумитан 10.00–16.00 — «Усточикар» — Удмуртиысь чеберлыко киужъёсъя юртъёслэн арбериосыныз адӟытон-вузкарон                           «Вало-вало» — пӧртэм адӟытонъёсын вормем валъёсты возьматон                           «Андан валъёс» — гурт возёс техникаез возьматон                           «Вузкаронни» — сиён-юонъёсын вузкарон 11.00–12.00 — «Тӧршор» — «Гербер» праздникез сӥё-дано усьтон                           «Мудор» — ӝукез вӧсян 12.00–12.30 — «Азвесь геры» — гырисьёслэн вожвылъяськонзы, элькунысь муниципал кылдытэтъёслэн тӧрооссы понна вожвылъяськон 12.30–13.00 — «Кунокуа» — куноосты пумитан азбаръёсын нуназеян 12.30–16.00 — «Сергейёслэн азбарзы» — куноосты пумитан азбаръёс азьын творчествоя площадкаос                           «Жингрес возьвыл» — Удмуртиысь но Россилэн улосвылъёсысьтыз творчествоя коллективъёслэн возьматонзы                           «Шудон азбар» — нылпиослы но семьяослы шудон программа                           «Батыр шудонъёс» — йӧскалык спорт амалъёс, шудонъёс, вожвылъяськонъёс 16.00 — нимлыко делегациосты келян 18.00–22.00 — «Шундэктон» — егитъёслы шулдыръяськон программа, пыриськозы удмурт эстрадаысь коллективъёс но кырӟасьёс. Кызьы вуоно: Ижкарысь Шор автовокзалысь Можга карозь автобусэн. Ветлон радлыксэс но дунъёсты тодыны луоз «Удмуртиысь автовокзалъёс»  яке +7 (3412) 90-88-88 номеро телефонъя. Можгаын 10 часысен котькуд ӝыны часлы быдэ «Центр» дугдылонниысен шулдыръяськон интыозь автобус ветлоз. Ватсалом, Ижын «Гербер» кар шулдыръяськон 12-тӥ инвожое ортчоз, 1-тӥ пӧсьтолэзе - Москваын. 2016-тӥ арын элькун «Гербер» Сюмси ёросысь Пӧбъя гуртын 25-тӥ инвожое ортчиз.  Тегъёс: Лулчеберет Туризм Можга Удмуртия йӧскалыклулчеберет Гербер праздникъёс Удмуртиысьтуризм  